BG Официален вестник на Европейския съюз C 62/11

Резолюция на Комитета на регионите относно „Гаранция за младежта“

2013/C 62/03

КОМИТЕТЪТ НА РЕГИОНИТЕ,

— като взе предвид предложението на Европейската комисия от 5 декември 2012 г. за препоръка на Съвета за създаване на гаранция за младежта (COM(2012)0729),

— като взе предвид резолюцията на Европейския парламент относно гаранция за младежта от 16 януари 2013 г. (2012/2901(RSP),

— като взе предвид съобщението на Комисията относно инициативата „Младежта в движение“ (COM(2010)477),

— като взе предвид становището на Комитета на регионите по тази тема (CdR 292/2010 fin),

като има предвид, че:

— вследствие на икономическата криза младежката безработица нарасна до неприемливо високи равнища и вече 5,7 милиона млади хора са без работа;

— младите хора, които нито работят, нито учат, нито се обучават (т.нар. категория NEET) – понастоящем 7,5 милиона души – представляват разход, който възлиза на 1,2 % от БВП на ЕС (1);

— една гаранция за младежта би допринесла за постигането на три от петте водещи цели на стратегията „Европа 2020“, спомагайки да се намали процентът на преждевременно напускащите училище деца и на хората, изложени на риск от бедност и социално изключване, и да се повиши броят на завършилите висше образование;

— прилагането на гаранцията за младежта в еврозоната не би надхвърлило 21 милиарда евро, които представляват около 0,45 % от разходите на правителствата в еврозоната (2);

— много държави членки не откликнаха на призивите на Европейската комисия и Европейския съвет да въведат гаранция за младежта с цел да се повиши младежката заетост;

— гаранцията за младежта е ключов елемент от Пакета за младежката заетост на Европейската комисия,

1. приветства намерението на Европейската комисия да даде нов тласък на усилията за справяне с младежката безработица – многостранен проблем, който се нуждае спешно от координирани и последователни политически действия; за тази цел подкрепя предложението на Европейската комисия за препоръка на Съвета за създаване на гаранция за младежта като ключов инструмент в борбата срещу младежката безработица;

2. припомня, че в становището си по темата (3) подкрепи категорично целта всеки млад човек да получи предложение за работа, професионално обучение или допълнително обучение в университет или колеж до четири месеца след като завърши училище, както е посочено във водещата инициатива „Младежта в движение“ на стратегията „Европа 2020“;

3. предлага в схемите за гаранция за младежта, и по-конкретно в техните компоненти, свързани със заетостта, чиракуването или стажа, да бъдат включени и дипломираните млади хора на възраст до 30 години;

4. подчертава важната роля на местните и регионалните власти в областта на политиките за заетост, обучение и образование, която беше потвърдена на конференция, посветена на водещата инициатива „Младежта в движение“ на стратегията „Европа 2020“ и проведена от КР на 13 декември 2012 г.;

5. приветства акцента, който Комисията поставя върху основаните на партньорства подходи за въвеждане и прилагане на схеми за гаранция за младежта. Настоява обаче тези партньорства да бъдат създавани в самото начало на процеса на разработване на политиката и да включват всички заинтересовани страни, в частност местните и регионалните власти. До момента последните остават до голяма степен извън процеса, свързан със стратегията „Европа 2020“ и европейския семестър, което има сериозни последствия за демократичната легитимност, както и за ефективността на приетите мерки;

6. що се отнася до младежката заетост, изразява съгласие с Европейската комисия относно необходимостта от намеса и активизиране на ранен етап и споделя мнението, че от самото начало следва да се прилага принципът на поемане на взаимни задължения;

7. изтъква, че мерките в подкрепа на навлизането на пазара на труда, изготвени в контекста на гаранцията за младежта, следва задължително да включват езиковите умения, както и практическия професионален опит, които подобряват пригодността за заетост и насърчават мобилността на работната сила в ЕС;

8. подчертава колко е важно схемите за гаранция за младежта да бъдат свързани с младежката мобилност между държавите членки и се застъпва за засилена роля на водещата инициатива „Младежта в движение“ и регионалните и местните власти в това отношение. Последните често отговарят за прилагането на схемите за мобилност на местно равнище и подкрепата на ЕС за подобряване на междурегионалното сътрудничество може да доведе до по-добри резултати;

9. приветства в тази връзка предложението на Европейската комисия да въведе европейска професионална карта с цел да опрости процедурите за признаване на професионални квалификации; в това отношение настоява стажовете, които са част от обучение по регламентирана професия, независимо дали са платени или не, да бъдат признати в целия ЕС и да бъдат договорно уредени; това е важно за младите европейци, които са засегнати в обезпокоителна степен от безработицата и за които професионалната мобилност представлява реалистичен начин за навлизане или завръщане на пазара на труда;

10. подчертава колко е важно да се повиши информираността на младите хора за възможностите да прекарват времето си учейки, обучавайки се или работейки в друга държава членка; този опит може да изиграе основна роля за развиването на дух на независимост и отговорност у всеки отделен човек, като същевременно допринесе за зараждането на нови и новаторски идеи;

11. посочва, че ЕС следва да гарантира достъпността на програмите за мобилност за всички млади хора при равни условия и с оглед на това препоръчва да се окаже подкрепа на регионите със специфични географски характеристики, като селските и слабо населените райони, особено най-отдалечените региони и островите;

12. обръща все пак внимание на факта, че основният начин за повишаване на заетостта на младите хора е насърчаване на създаването на нови работни места, и то на всички равнища на квалификация, а не само в областите, които изискват висока квалификация;

13. подчертава, че един от важните инструменти е създаването на образователни системи, съчетаващи обучението в училище и на работното място, и подкрепата за тези системи, при които още в началото на образованието се установява връзка между студента и бъдещия работодател;

14. изтъква необходимостта мерките за повишаване на уменията и компетенциите да бъдат насочени към несъответствията между нуждите на пазара на труда и предлаганите умения; за тази цел продължаването на образованието, чиракуването и стажовете трябва твърдо да залегнат в целта по отношение на заетостта; освен това е важна ролята, която работодателите изпълняват в рамките на схемите за гаранция за младежта, осигурявайки необходимите възможности за професионално развитие;

15. припомня, в контекста на повишаването на уменията в рамките на схемите за гаранция за младежта, че Комитетът на регионите учреди отличителния знак „Предприемчив европейски регион (ПЕР)“. Една от основните му цели е да насърчава предприемаческия дух и прилагането на благоприятни за бизнеса политики, които водят до създаването на работни места. Регионите носители на знака ПЕР обръщат специално внимание на усилията за насърчаване на младите хора да станат предприемачи;

16. приветства акцента, който Европейската комисия поставя върху качествената заетост, препоръчвайки на държавите членки да гарантират, че в рамките на техните схеми за гаранция за младежта се предлагат качествени работни места. Освен това икономическата криза не би трябвало да бъде използвана като претекст за смекчаване на изискванията за здравословни и безопасни условия на труд. Подчертава, че работниците трябва да се ползват от минимална закрила, но на национално равнище сключването на споразумения по въпросите, свързани с трудовото право, се извършва от социалните партньори. Социалните партньори би трябвало да участват пълноценно в разработването на качествена рамка за работните места, предлагани в рамките на схемите за гаранция за младежта. Изтъква, че младите хора са изложени на много по-голям риск от бедност, както се потвърждава в изготвения от Европейската комисия Преглед на заетостта и социалното развитие в Европа за 2012 г. (4);

17. призовава държавите членки да включат активно работодателите и от частния сектор в прилагането на гаранцията за младежта, за да предложат възможно най-много възможности на младите хора;

18. подчертава, че младежката безработица е особено висока в държавите членки, в които понастоящем се прилагат строги бюджетни ограничения. С оглед на това одобрява оказването на непрекъсната целенасочена подкрепа на тези държави членки, с допълнителни финансови мерки, ако са необходими, която да им позволи да се справят с предизвикателството на въвеждането и прилагането на схеми за гаранция за младежта на национално равнище, както например се предвижда в Пакта за растеж от юни 2012 г.

19. съгласен е – предвид това, че Европейската комисия не е предвидила специфично финансиране за схемите за гаранция за младежта – инициативата да се съфинансира, като се използват инструментите за финансиране на политиката на сближаване, по-конкретно Европейският социален фонд (ЕСФ); с оглед на това предупреждава за отрицателното въздействие на евентуално съкращаване на бюджета на политиката на сближаване в контекста на Многогодишната финансова рамка за 2014–2020 г.;

20. призовава Европейската комисия и държавите членки да гарантират, че в бъдещите партньорски споразумения в областта на политиката на сближаване ще бъде обърнато достатъчно внимание по-специално на проблема с младежката безработица и ще бъдат улеснени схемите за гаранция за младежта, чрез използването на средства от Европейския социален фонд за прилагане на вече съществуващи в други държави добри практики и новаторски подходи;

21. призовава държавите членки и местните и регионалните власти да установят необходимата координация между службите по заетостта и администраторите на образователни услуги, за да се гарантира, че младите хора, които са напуснали образователната система и са безработни, ще могат да се възползват от европейските средства, свързани с политически мерки за обучение и за младежта и по-конкретно за повишаване на квалификацията чрез втори шанс за образование;

22. призовава държавите членки да представят през 2013 г. национални планове за работни места, в които да бъде включен и напредъкът в процеса на въвеждане и прилагане на гаранциите за младежта;

23. призовава за въвеждане и прилагане на схемите за гаранция за младежта най-късно от януари 2014 г.;

24. признава, че не може да се гарантира качествена заетост за младите хора без да има подобрение на общата икономическа ситуация. Затова призовава държавите членки да приемат политики за насърчаване на растежа, създаването на работни места и квалификацията на безработните млади хора, които са напуснали образователната система без никаква диплома, наред с мерките, свързани с гаранцията за младежта. В този контекст приветства включването на тази инициатива в европейския семестър;

25. призовава държавите членки да се вслушат в препоръката на Комисията да дадат възможно най-широка гласност на новите услуги и мерки за подкрепа, които предлагат схемите за гаранция за младежта – област, в която участието на регионалните и местните власти е от първостепенно значение заради тяхната активна роля в прилагането на тези схеми;

26. призовава Европейската комисия да създаде ефективен механизъм за подпомагане на държавите членки в прилагането на гаранцията за младежта, включително обмен на най-добри практики и ноу-хау, и отправя искане КР да участва в този процес;

27. предлага Европейската комисия да включи предложението за гаранция за младежта сред своите приоритети в областта на комуникацията през 2013 г., като за тази цел се използват широко социалните медии;

28. възлага на председателя на Комитета на регионите да предаде настоящата резолюция на председателя на Европейския парламент, председателя на Европейския съвет, председателя на Европейската комисия, ирландското председателство на ЕС и предстоящото литовско председателство на Съвета.

Брюксел, 1 февруари 2013 г. Председател на Комитета на регионите Ramón Luis VALCÁRCEL SISO

(1) Вж. доклад на Eurofound „NEETs - Young people not in employment, education or training: Characteristics, costs and policy responses in Europe“ („NEETs – Младите хора, които не работят, не учат и не се обучават: характеристики, разходи и отговори на политиката в Европа“): http://www.eurofound.europa.eu/pubdocs/2012/54/en/1/EF1254EN.pdf.

(2) Проучване на МОТ/Международния институт за изследвания на заетостта относно „EuroZone job crisis: trends and policy responses“ („Кризата на заетостта в еврозоната: тенденции и отговори на политиката“), 2012 г. http://www.ilo.org/global/research/publications/WCMS_184965/lang–en/index.htm.

(3) CdR 292/2010 fin

(4) http://europa.eu/rapid/press-release_IP-13-5_en.htm?locale=en